Lloyd Harris haal 1ste ATP-eindstryd | Netwerk24
17 Januarie 2020 09:06
Die belowende Kaapse tennisspeler Lloyd Harris het Vrydag die eerste keer die eindstryd van ’n ATP-toernooi gehaal deur die Amerikaner Tommy Paul in die Adelaide International te klop.
Lloyd Harris Vrydag in aksie teen Tommy Paul van die VSA. Foto: Getty Images
Harris neem as kwalifiseerder aan dié ATP250-toernooi deel.
Die toernooi se amptelike webblad berig die 22-jarige Suid-Afrikaner was met 6-4, 6-7(3), 6-3 baas. Paul, ook ’n kwalifiseerder, is 90ste op die wêreldranglys.
Harris sal Saterdag in die eindstryd teen die wenner van die kragmeting tussen die tweede gekeurde Rus Andrey Rublev en Felix Auger-Aliassime (3de gekeur) van Kanada te staan kom.
Harris, 91ste op die ranglys, het vandeesweek goeie seges behaal oor die Spanjaard Pablo Carreno Busta (30ste op ranglys), die Chileen Christian Garin (36ste op ranglys) en Laslo Djere (40ste op ranglys) van Serwië.
Hy het verlede jaar vir die hoofloting van al vier Grand Slam-toernooie gekwalifiseer en sy eerste major-wedstryd in die Franse Ope gewen deur die Tsjeg Lukas Rosol met 6-1, 4-6, 2-6, 6-1, 6-2 te klop.
Waar alles tot dusver klopdisselboom vir Harris in Adelaide verloop, het sy geluk ’n bietjie gedraai toe die loting vir die Australiese Ope, wat Maandag begin, bekend gemaak is.
Harris sal in die eerste ronde teen die 14de gekeurde Diego Schwartzman van Argentinië te staan kom.
Nog ’n Suid-Afrikaner, Kevin Anderson, sal sy veldtog teen ’n kwalifiseerder begin.